প্রস্তুতি ম্যাচেই জ্বলে ওঠার ইঙ্গিত ছিল। মোরাতোয়ায় ১৯০ করেও ছিলেন অপরাজিত। গল টেস্টে তাই বাংলাদেশ বোলারদের দুশ্চিন্তার নাম ছিলেন দিনেশ চান্ডিমাল। দুই ইনিংস মিলিয়ে ৫৫ রান হয়তো তেমন কিছু নয়, কিন্তু দ্বিতীয় ইনিংসে তার অপরাজিত ৫০ রান শ্রীলঙ্কাকে জয়ের পথ দেখায়। তবে কে জানতো চান্ডিমাল কলম্বো টেস্টের জন্যই জমিয়ে রেখেছিলেন সবটুকু। ব্যাটিং যে শুধু রান তোলা নয়, শিল্পও, পি সারা ওভালে তো তারই প্রদর্শনী ছিল চান্ডিমালের। টেস্ট ক্রিকেটের দাবি মেনে উইকেটে কাটালেন ঘণ্টার পর ঘণ্টা। টেস্টের প্রথম দিন ব্যাটিং বিপর্যয়ে পড়া শ্রীলঙ্কাকে দেখালেন আলোর পথ। গুনারত্নেকে নিয়ে জুটি বাঁধার শুরু, আর শেষ করলেন লাকমলকে নিয়ে। ৮ম উইকেটে অধিনায়ক রঙ্গনা হেরাথকে নিয়ে আর নবম উইকেটে লাকমলকে সঙ্গী করে তুলেন ১১০ রান। এর মধ্যে ৮ম উইকেটে হেরাথকে নিয়ে ৫৫ রান তুলে পেছনে ফেলে দেন ২০০৫ সালে পি সারা ওভালে মুরালিধরন-চামিন্ডা ভাসের গড়া ৫৩ রানের রেকর্ড। ৮৬ রানে অপরাজিত থেকে দ্বিতীয় দিন ব্যাটিং শুরু করা চান্ডিমাল কাল ১১তম ওভারেই পেয়ে যান সেঞ্চুরি। মোস্তাফিজের বল স্কয়ার লেগে পাঠিয়ে প্রান্ত বদল করেই তিন অঙ্কে পৌঁছে যান তিনি। ৩৫২ মিনিট উইকেটে থেকে ২৪৪ বল খেলে চান্ডিমাল পান ক্যারিয়ারের ৮ম আর বাংলাদেশের বিপক্ষে তার চতুর্থ সেঞ্চুরি। রিভিউ নিয়ে প্রথম দিন দুইবার বেঁচে যাওয়া চান্ডিমাল কাল সেঞ্চুরির পর আরেকবার জীবন পান রিভিউ নিয়ে। মোস্তাফিজের বল ব্যাটে বাতাস লাগিয়ে মুশফিকের হাতে জমা পড়তেই আম্পায়ার এস রবি আউট ঘোষণা করেন চান্ডিকে। তবে রিভিউ নিয়ে আবারো জীবন পাওয়া চান্ডিমাল অন্তত এই টেস্টে আম্পায়ারদের কাঠগড়ায় তুললেন। চান্ডিমাল আউট হওয়ার পর স্বীকৃত ব্যাটসম্যান বনে যান লাকমল। লঙ্কান এই পেসারের ৪৫ বলে ৩৫ রান স্বাগতিকদের প্রথম ইনিংস নিয়ে যায় ৩৩৮ রানে। প্রথম দিন ৭ উইকেটে ২৩৮ তোলা শ্রীলঙ্কা কাল যোগ করে আরো ১০০ রান। কে জানে এই শতরানই কিনা কলম্বো টেস্টে বাংলাদেশের গলার কাঁটা হয়ে থাকে। -ডেস্ক